CELEX: 62008TJ0153
Disinn Komunitarju
Proċedimenti għal dikjarazzjoni ta’ invalidità
Disinn Komunitarju rreġistrat li jirrappreżenta apparat ta’ komunikazzjoni
Disinn internazzjonali preċedenti
Raġuni ta’ invalidità
Nuqqas ta’ karattru individwali
Nuqqas ta’ impressjoni globali differenti
Utent informat
Grad tal-libertà tad-disinjatur
Prova tal-iżvelar lill-pubbliku tad-disinn preċedenti
Artikolu 4(1), Artikolu 6(1)(b) u (2), Artikolu 7(1) u Artikolu 25(1)(b) tar-Regolament (KE) Nru 6/2002

Il-fatti li wasslu għall-kawża
Ir-rikorrenti, Shenzhen Taiden Industrial Co. Ltd, hija l-proprjetarja ta’ disinn Komunitarju rreġistrat bin-numru 214/903-0001 u ppreżentata fil-11 ta’ Awwissu 2004, li għalih hija talbet, bħala data ta’ prijorità, it-22 ta’ April 2004 (iktar ’il quddiem, id-“disinn ikkontestat”). Id-disinn ikkontestat, intiż sabiex jiġi applikat għal “apparat għall-komunikazzjoni”, huwa rrappreżentat kif ġej:
1.1
1.2
1.3
1.4
1.5
1.6
1.7
Fit-2 ta’ Settemrbu 2005, l-intervenjenti, Bosch Security Systems BV, ippreżentat quddiem l-Uffiċċju għall-Armonizzazzjoni fis-Suq Intern (Trade marks u Disinni) (UASI), talba għal dikjarazzjoni ta’ invalidità tad-disinn ikkontestat, ibbażata fuq l-Artikolu 25(1)(b) tar-Regolament tal-Kunsill (KE) Nru 6/2002 tat-12 ta’ Diċembru 2001 dwar id-disinji Komunitarji (ĠU Edizzjoni Speċjali bil-Malti, Kapitolu 13, Vol. 27, p. 142). Fit-talba għal dikjarazzjoni ta’ invalidità, l-intervenjenti allegat li d-disinn ikkontestat ma kienx ġdid u kien nieqes minn karattru individwali, fis-sens tal-Artikolu 4 tar-Regolament Nru 6/2002, moqri flimkien mal-Artikoli 5 u 6 tal-istess regolament.
Insostenn tat-talba għal dikjarazzjoni ta’ invalidità, l-intervenjenti tinvoka d-disinn internazzjonali rreġistrat fis-17 ta’ Mejju 2000, bir-referenza DM/055655, żvelat lill-pubbliku permezz tal-pubblikazzjoni tiegħu fil-Bullettin tal-Organizzazzjoni Dinjija tal-Proprjetà Intellettwali (WIPO) tal-31 ta’ Mejju, u li għandu jiġi applikat fuq l-“unitajiet intiżi għas-sistemi ta’ konferenzi” (iktar ’il quddiem id-“disinn internazzjonali”). Id-disinn internazzjonali huwa rappreżentat kif ġej:
L-intervenjenti ppreżentat ukoll fuljett informattiv, xi estratti mill-gazzetti kif ukoll xi reklami mill-2000 u l-2001, li jirriproduċu d-disinn ta’ unità ta’ konferenza (iktar ’il quddiem id-“disinn riprodott fil-punt 4”), li, fl-opinjoni tagħha, kien identiku għad-disinn internazzjonali. Fost l-istampi kkomunikati mill-intervenjenti, jidhru l-istampi li ġejjin:
B’deċiżjoni tal-15 ta’ Diċembru 2006, id-Diviżjoni tal-Kanċellazzjoni tal-UASI ċaħdet it-talba għal dikjarazzjoni ta’ invalidità.
Fis-6 ta’ Novembru 2006, l-intervenjenti ppreżentat rikors quddiem il-UASI, skont l-Artikoli 55 sa 60 tar-Regolament Nru 6/2002, kontra d-deċiżjoni tad-Diviżjoni tal-Kanċellazzjoni.
B’deċiżjoni tal-11 ta’ Frar 2008 (iktar ’il quddiem id-“deċiżjoni kkontestata”), it-Tielet Bord tal-Appell tal-UASI laqa’ r-rikors. Fil-kuntest ta’ xebh bejn, minn naħa, id-disinn ikkontestat u, min-naħa l-oħra, id-disinn internazzjonali flimkien maż-żewġ stampi tad-disinn riprodott fil-punt 4, inizjalment, il-Bord tal-Appell ikkunsidra li d-disinn ikkontestat kien ġdid, peress li ma kienx hemm identiċità bejn id-disinni inkwistjoni u d-differenzi bejniethom ma kinux sinjifikattivi. Sussegwentement, huwa madankollu kkonkluda, billi rrifera għal-livell relattivament għoli ta’ libertà fl-iżvilupp tad-disinn intiż sabiex jiġi inkorporat fuq unità ta’ konferenza, li d-differenzi bejn id-disinni inkwistjoni ma kinux suffiċjentement viżibbli sabiex jipproduċu impressjoni globali differenti fuq l-utent informat. Konsegwentement, il-Bord tal-Appell ikkonkluda li d-disinn ikkontestat kien nieqes minn karattru individwali.
It-talbiet tal-partijiet
Ir-rikorrenti titlob li l-Qorti Ġenerali jogħġobha:
—
tannulla d-deċiżjoni kkontestata;
—
tikkundanna lill-UASI għall-ispejjeż, inklużi dawk tar-rikorrenti sostnuti fil-kuntest tal-proċedimenti quddiem il-Bord tal-Appell.
L-UASI jitlob li l-Qorti Ġenerali jogħġobha:
—
tiċħad ir-rikors;
—
tikkundanna lir-rikorrenti għall-ispejjeż.
L-intervenjenti titlob li l-Qorti Ġenerali jogħġobha:
—
tiċħad ir-rikors;
—
tikkonferma d-deċiżjoni kkontestata;
—
tikkundanna lir-rikorrenti għall-ispejjeż, inklużi dawk sostnuti mill-intervenjenti quddiem il-Bord tal-Appell u quddiem id-Diviżjoni tal-Kanċellazzjoni.
Waqt is-seduta, l-intervenjenti rtirat it-tieni parti tat-talbiet tagħha kif ukoll it-tielet parti tat-talbiet sa fejn tirrigwarda l-ispejjeż sostnuti quddiem id-Diviżjoni tal-Kanċellazzjoni.
Id-dritt
Ir-rikorrenti tinvoka żewġ motivi, ibbażati, l-ewwel waħda fuq ksur tal-Artikolu 63(1) tar-Regolament Nru 6/2002, u t-tieni, fuq ksur tal-Artikolu 4(1) u tal-Artikolu 6 tal-istess regolament.
Fuq l-ewwel motiv, ibbażat fuq ksur tal-Artikolu 63(1) tar-Regolament Nru 6/2002
L-argumenti tal-partijiet
Skont ir-rikorrenti, il-Bord tal-Appell kiser l-Artikolu 63(1) tar-Regolament Nru 6/2002, sa fejn ħa inkunsiderazzjoni fatti li ma ġewx stabbiliti mill-intervenjenti. Minn naħa, l-intervenjenti ma stabbilixxietx l-iżvelar tal-fuljett informattiv u tad-dokumenti l-oħra li fihom jidher id-disinn riprodott fil-punt 4, peress li ma ppreżentatx elementi li jistabilixxu d-data tal-pubblikazzjoni u d-destinatarji tagħhom. Min-naħa l-oħra, l-intervenjenti ma wrietx li d-disinn riprodott fil-punt 4 kien identiku għad-disinn internazzjonali u, minħabba dan il-fatt, ma wrietx l-eżistenza ta’ disinn preċedenti uniku. Issa, filwaqt li ċerti rappreżentazzjonijiet tad-disinn riprodotti fil-punt 4 juru l-unità ta’ konferenza b’loudspeaker ibbuzzat, id-disinn internazzjonali ma fih l-ebda rappreżentazzjoni simili.
Il-UASI u l-intervenjenti jikkontestaw l-argumenti tar-rikorrenti.
Il-kunsiderazzjonijiet tal-Qorti Ġenerali
Skont il-formulazzjoni tar-rikors, l-ewwel motiv huwa bbażat fuq ksur tal-Artikolu 63(1) tar-Regolament Nru 6/2002, li abbażi tiegħu, f’talba għal dikjarazzjoni ta’ invalidità, l-eżami mwettaq mill-UASI huwa limitat għall-motivi indikati u għat-talbiet ippreżentati mill-partijiet.
Madankollu, ir-rikorrenti ssostni, essenzjalment, l-insuffiċjenza tal-provi dwar dak li l-intervenjenti tippreżenta bħala disinn preċedenti uniku. B’hekk, għandu jiġi kkunsidrat li fir-realtà, l-ewwel motiv jikkonsisti f’żewġ ilmenti bbażati minn naħa, fuq ksur tal-Artikolu 6(1) u tal-Artikolu 7(1) tar-Regolament Nru 6/2002 fir-rigward tal-iżvelar lill-pubbliku tad-disinn riprodott fil-punt 4, u, min-naħa l-oħra, fuq ksur tal-Artikolu 6(1) tal-istess regolament fir-rigward tax-xebh imwettaq mill-Bord tal-Appell bejn id-disinn riprodott fil-punt 4 u d-disinn internazzjonali.
— Fuq l-iżvelar lill-pubbliku tad-disinn riprodott fil-punt 4
Skont l-Artikolu 6(1) tar-Regolament Nru 6/2002, disinn Komunitarju rreġistrat għandu jitqies li jkollu karattru individwali jekk l-impressjoni ġenerali li jħalli fuq utent informat tkun differenti mill-impressjoni ġenerali li titħalla fuq dan l-utent minn kull disinn li jkun ġie żvelat lill-pubbliku qabel id-data tal-preżentata tal-applikazzjoni għar-reġistrazzjoni jew, jekk ikun hemm talba dwar il-prijorità, id-data tal-prijorità.
L-Artikolu 7(1) tar-Regolament Nru 6/2002 jippreċiża li disinn għandu jitqies li jkun ġie żvelat lill-pubbliku jekk ikun ġie ppubblikat wara r-reġistrazzjoni jew xorta oħra, jew eżibit, użat fil-kummerċ jew żvelat xorta oħra, qabel id-data indikata fl-Artikolu 6(1)(b), għajr meta dawn il-fatti ma jkunux jistgħu jsiru raġjonevolment magħrufa, fil-kors normali tan-negozju, fl-ambjenti speċjalizzati fis-settur ikkonċernat, li jkunu qegħdin joperaw ġewwa l-Unjoni Ewropea.
Fil-kawża preżenti, hemm lok li jiġi eżaminat jekk mill-elementi ppreżentati quddiem il-UASI jirriżulta li d-disinn riprodott fil-punt 4 ġie żvelat lill-pubbliku qabel it-22 ta’ April 2004, li hija d-data ta’ prijorità mitluba mir-rikorrenti għad-disinn ikkontestat.
F’dan ir-rigward, minn estratt tal-magazin Spanjol speċjalizzat
El Instalador de Telecomunicación
, ippreżentat mill-intervenjenti quddiem id-Diviżjoni tal-Kanċellazzjoni, jirriżulta li l-unità ta’ konferenza msemmija “Concentus”, li l-aspett estern tagħha jikkorrispondi għal dak tad-disinn riprodott fil-punt 4, ġiet ippreżentata lill-pubbliku waqt il-fiera Matelec, li seħħet f’Madrid fl-2000. Ir-reklami u l-estratti mill-gazzetti l-oħra ppreżentati mill-intervenjenti lid-Diviżjoni tal-Kanċellazzjoni jirriferu għal unità ta’ konferenza li għandha l-istess isem u jinkludu ritratti li, minkejja li ttieħdu minn angoli diversi u b’diversi livelli ta’ dettall, jikkorrispondu għall-unità ta’ konferenza riprodotta fl-estratt mill-magazin
El Instalador de Telecomunicación.
F’dawn iċ-ċirkustanzi, għandu jiġi kkunsidrat li l-intervenjenti stabbilixxiet quddiem il-UASI li d-disinn riprodott fil-punt 4 kien ġie żvelat mill-2000, waqt fiera kummerċjali kif ukoll fil-gazzetti speċjalizzati. Issa, l-ispeċjalisti fil-qasam tal-unitajiet ta’ konferenza li joperaw fl-Unjoni jsegwu, fil-prattika normali tal-kummerċ, il-fieri u r-rivisti speċjalizzati f’dan il-qasam.
Għaldaqstant, għandu jiġi konkluż li l-intervenjenti pproduċiet prova quddiem il-UASI li d-disinn riprodott fil-punt 4 kien ġie żvelat lill-pubbliku qabel it-22 ta’ April 2004, id-data ta’ prijorità mitluba għad-disinn ikkontestat. Għaldaqstant, id-disinn riprodott fil-punt 4 seta’ jittieħed inkunsiderazzjoni mill-Bord tal-Appell u għaldaqstant, dan l-ilment għandu jiġi miċħud.
— Fuq ix-xebh bejn id-disinn riprodott fil-punt 4 u d-disinn internazzjonali
Sa fejn l-Artikolu 6(1) tar-Regolament Nru 6/2002 jirreferi għad-differenza bejn l-impressjonijiet globali prodotti mid-disinni inkwistjoni, l-eżami tal-karattru individwali ta’ disinn Komunitarju ma jistax jitwettaq fir-rigward ta’ elementi speċifiċi meħuda minn disinni differenti preċedenti.
Għaldaqstant, għandu jsir xebh bejn, minn naħa, l-impressjoni globali prodotta mid-disinn Komunitarju kkontestat u, min-naħa l-oħra l-impressjoni globali prodotta minn kull wieħed mid-disinni preċedenti invokati b’mod validu mill-applikant għad-dikjarazzjoni ta’ invalidità.
L-obbligu li jitwettaq xebh bejn l-impressjonijiet globali prodotti mid-disinni inkwistjoni ma jeskludix li jittieħdu inkunsiderazzjoni, bħala rappreżentazzjoni tal-istess disinn preċedenti, l-elementi li ġew żvelati lill-pubbliku b’modi differenti, b’mod partikolari, minn naħa, għall-pubblikazzjoni ta’ reġistrazzjoni u, min-naħa l-oħra, mill-preżentazzjoni lill-pubbliku ta’ prodott li fih id-disinn reġistrat. Fil-fatt, l-għan ta’ reġistrazzjoni ta’ disinn huwa li jinkiseb id-dritt esklużiv b’mod partikolari fuq il-manifattura u l-kummerċjalizzazzjoni ta’ prodott li fih id-disinn, li jimplika li r-rappreżentazzjonijiet li jidhru fuq l-applikazzjoni għar-reġistrazzjoni huma, bħala regola ġenerali, marbuta b’mod strett mal-prodott li jitqiegħed fis-suq.
F’dawn iċ-ċirkustanzi, għandu jiġi vverifikat jekk, fil-kawża preżenti, id-disinn internazzjonali u d-disinn riprodott fil-punt 4, kif invokati mill-intervenjenti quddiem il-UASI, jikkostitwixxux effettivament rappreżentazzjonijiet tal-istess disinn preċedenti.
F’dan ir-rigward, l-eżami tal-perspettivi differenti ppreżentati quddiem il-UASI minn naħa, tad-disinn internazzjonali u, min-naħa l-oħra tad-disinn riprodott fil-punt 4, ma jaqax taħt l-elementi li jissuġġerixxu li ż-żewġ disinni huma differenti fir-rigward tad-dehra tal-prodott rappreżentat. Jekk huwa minnu, f’dan il-kuntest, li r-rappreżentazzjonijiet tad-disinn internazzjonali ma fihomx id-dehra tal-apparat bl-għatu bbuzzat u li l-perspettivi differenti tad-disinn riprodott fil-punt 4 jippreżentaw ukoll b’mod ġenerali l-apparat f’dan l-istat tal-aħħar xorta jibqa’ l-fatt li l-preżenza ta’ għatu biċ-ċappetti — u għaldaqstant kapaċi li jiġi bbuzzat — jirriżulta mill-perspettivi 1.1 u 1.6 tad-disinn internazzjonali.
Għaldaqstant, jekk id-disinn riprodott fil-punt 4 fih elementi addizzjonali fil-konfront tad-disinn internazzjonali fir-rigward tal-intern tal-għatu u l-wiċċ ta’ fuq tal-apparat li huwa kopert bih, huwa fih l-aspetti kollha tad-dehra tad-disinn internazzjonali.
Barra minn hekk, ir-rikorrenti sempliċement tikkontesta l-prova tal-identiċità bejn disinn internazzjonali u d-disinn riprodott fil-punt 4, bi kliem ġeneriċi, mingħajr ma tippreżenta kemm argumenti dwar il-karatteristiċi speċifiċi li joħolqu differenzi bejniethom u kemm ta’ punti ta’ fatt li jissuġġerixxu li effettivament ma humiex żewġ rappreżentazzjonijiet tal-istess disinn.
F’dawn iċ-ċirkustanzi, għandu jiġi konkluż li l-Bord tal-Appell seta’ jikkunsidra ġustament li d-disinn internazzjonali u d-disinn riprodott fil-punt 4 jikkostitwixxu rappreżentazzjonijiet differenti tal-istess disinn preċedenti (iktar ’il quddiem id-“disinn preċedenti”).
Konsegwentement, dan l-ilment għandu jiġi miċħud u għaldaqstant, l-ewwel motiv fl-intier tiegħu.
Fuq it-tieni motiv, ibbażat fuq ksur tal-Artikolu 4(1) u tal-Artikolu 6 tar-Regolament Nru 6/2002
L-argumenti tal-partijiet
Ir-rikorrenti ssostni li l-Bord tal-Appell kiser l-Artikolu 4(1) u l-Artikolu 6 tar-Regolament Nru 6/2002 billi kkunsidra li d-disinn ikkontestat kien nieqes minn karattru individwali fid-dawl tal-impressjoni globali li jipproduċi fuq l-utent informat.
Fil-fatt, l-ewwel nett, fil-qasam tal-apparat li jirrigwarda t-teknoloġija tal-informazzjoni, il-libertà tad-disinjatur hija limitata mill-funzjonalità ta’ dan l-apparat kif ukoll minn preferenza ġenerali għall-apparat ta’ daqs iżgħar, ċatt jew rettangolari, li ta’ spiss fih elementi biċ-ċappetti.
Peress li l-utent informat huwa familjari mal-prodotti inkwistjoni, ikun konxju tal-imsemmija limitazzjonijiet. Għaldaqstant, fl-impressjoni globali prodotta minn disinn, jattribwixxi iktar importanza lill-elementi estetiċi, arbitrarji jew li ma humiex tas-soltu milli lill-elementi funzjonali.
It-tieni nett, minħabba l-limitazzjonijiet u l-preferenzi li hija suġġetta għaliha l-konfigurazzjoni ta’ unità ta’ konferenza, l-impressjoni globali prodotta mid-disinn ikkontestat ma hijiex determinata mill-konfigurazzjoni bażika jew mid-dettalji tal-elementi funzjonali. B’hekk, fl-evalwazzjoni tal-utent informat, id-disinn ikkontestat huwa kkaratterizzat minn perspettiva estetika, b’mod partikolari, qabel kollox, mill-aspett simetriku dovut għat-tagħqid ta’ loudspeaker biċ-ċappetti fuq in-naħa tal-lemin u minn pannell fuq in-naħa tax-xellug, u wara minn ornament stillizzat fil-forma ta’ ajkla fuq l-għatu tal-loudspeaker biċ-ċappetti fuq in-naħa ta’ fuq tal-apparat u, fl-aħħar, mid-disinn tar-ras tal-mikrofonu u l-bażi tal-lasta tiegħu.
It-tielet nett, fir-rigward tal-paragun bejn id-disinn ikkontestat u d-disinn preċedenti, il-Bord tal-Appell kien ibbaża ruħu fuq ix-xebh indikat mill-kunsiderazzjonijiet funzjonali jew tekniċi, u mhux fuq l-impressjoni globali tal-elementi li għandhom impatt estetiku iktar importanti. Issa, id-disinni inkwistjoni huma differenti fir-rigward preċiżament ta’ dawn l-elementi, peress li d-disinn preċedenti huwa kkaratterizzat minn dispożizzjoni simetrika tal-elementi differenti tiegħu u ma huwiex iddekorat b’ajkla stillizzata fuq il-parti ta’ fuq.
Bl-istess mod, id-disinni inkwistjoni huma differenti f’dak li jirrigwarda diversi dettalji li għandhom ċerta importanza fl-impressjoni globali. Dawn id-differenzi jirrigwardaw il-forma tat-toqob għall-ventilazzjoni tal-loudspeaker, dawk tal-mikrofonu, tal-lasta ta’ dan tal-aħħar, tal-ġnub tal-unità ta’ konferenza u tal-parti ta’ wara tagħha.
Ir-rikorrenti żżid li l-preżenza, fiż-żewġ unitajiet ta’ konferenza, ta’ loudspeaker biċ-ċappetti li jista’ jittella’ ’l fuq hija karatteristika purament funzjonali, li tinsab f’apparat differenti fil-qasam tat-teknoloġija tal-informazzjoni, bħalma huma l-kompjuters u ċ-ċellulari. Bl-istess mod, il-mikrofonu jkollu jitqiegħed fuq in-naħa tax-xellug, sabiex ma jiġix ostakolat il-ftuħ tal-loudspeaker u sabiex jittieħed inkunsiderazzjoni l-fatt li l-parti l-kbira tal-utenti jużaw l-id il-leminija. Għal din l-istess raġuni, il-leġiju għandu jitqiegħed fil-parti l-leminija ta’ quddiem.
Barra minn hekk, l-argument li jgħid li d-differenzi bejn il-ġnub ma jibqgħux jidhru meta dawn ikunu mgħollija ma huwiex rilevanti, peress li jirrigwarda biss waħda mis-seba’ perspettivi tad-disinn ikkontestat u għaldaqstant ma huwiex ibbażat fuq l-impressjoni globali prodotta minn dan tal-aħħar. Barra minn hekk, l-ornament inkwistjoni huwa viżibbli anki meta l-għatu jkun mgħolli, peress li ma jkun mgħotti bl-ebda element ieħor fuq il-parti ta’ wara tal-apparat.
L-UASI u l-intervenjenti jikkontestaw l-argumenti tar-rikorrenti.
Il-kunsiderazzjonijiet tal-Qorti Ġenerali
Skont l-Artikolu 4(1) tar-Regolament Nru 6/2002, disinn għandu jiġi protett b’disinn Komunitarju sa fejn u sakemm ikun ġdid u jkollu karattru individwali.
Hekk kif diġà tfakkar, mill-Artikolu 1(6)(b) tar-Regolament Nru 6/2002 jirriżulta li disinn Komunitarju rreġistrat jitqies li jippreżenta karattru individwali jekk l-impressjoni globali li jipproduċi fuq l-utent informat tkun differenti minn dik li jipproduċi fuq tali utent minn kull disinn li jkun ġie żvelat lill-pubbliku qabel id-data tal-preżentata tat-talba għar-reġistrazzjoni jew, jekk tintalab prijorità, qabel id-data ta’ prijorità. L-Artikolu 6(2) tar-Regolament Nru 6/2002 jippreċiża barra minn hekk li, fl-evalwazzjoni tal-karattru individwali, għandu jittieħed inkunsiderazzjoni l-grad tal-libertà tad-disinjatur fl-iżvilupp tad-disinn.
Fl-aħħar, mill-premessa 14 tar-Regolament Nru 6/2002 jirriżulta li, peress li waqt l-evalwazzjoni tal-karattru individwali ta’ disinn għandu jittieħed inkunsiderazzjoni l-karattru tal-prodott li għalih japplika d-disinn jew li fuqu ser jiġi applikat u, b’mod partikolari, tal-qasam industrijali li jaqa’ fih.
Fil-kawża preżenti, hekk kif jirriżulta mill-eżami tal-ewwel motiv, id-disinn preċedenti ġie żvelat lill-pubbliku qabel it-22 ta’ April 2004, fid-data ta’ prijorità mitluba għad-disinn ikkontestat.
F’dawn iċ-ċirkustanzi, hemm lok li jiġi eżaminat jekk, mill-perspettiva tal-utent informat u fid-dawl tal-libertà tad-disinjatur ta’ unità ta’ konferenza, l-impressjoni globali prodotta mid-disinn ikkontestat hijiex differenti minn dik prodotta mid-disinn preċedenti.
— Fuq l-utent informat
Fir-rigward tal-interpretazzjoni tal-utent informat, hemm lok li jiġi kkunsidrat li l-kwalità ta’ “utent” timplika li l-persuna kkonċernata tuża l-prodott li fuqu jiġi applikat id-disinn, b’konformità mal-għan li għalih l-istess prodott huwa intiż.
Id-definizzjoni “informat” tissuġġerixxi barra minn hekk li, mingħajr ma jkun disinjatur jew espert tekniku, l-utent ikun jaf id-disinni differenti li jeżistu fil-qasam ikkonċernat, jiddisponi minn ċertu grad ta’ konoxxenzi fir-rigward tal-elementi li dawn id-disinni jkun fihom normalment u, minħabba l-interess tiegħu fil-prodotti kkonċernati, juża livell ta’ attenzjoni relattivament ogħla meta jagħmel użu minnhom.
Madankollu, bil-kontra ta’ dak li tallega r-rikorrenti, din is-sitwazzjoni ma timplikax li l-utent informat ikun f’pożizzjoni li jiddistingwi, lil hinn mill-esperjenza li huwa kiseb minħabba l-użu tal-prodott ikkonċernat, bejn l-aspetti tal-apparenza tal-prodott li huma ristretti mill-funzjoni teknika ta’ dan tal-aħħar, u dawk li huma arbitrarji.
Fil-kawża preżenti, il-Bord tal-Appell ikkonstata, fil-punt 18 tad-deċiżjoni kkontestata, li l-utent informat seta’ kien “kwalunkwe persuna li tattendi b’mod regolari l-konferenzi jew il-laqgħat formali li waqthom il-parteċipanti differenti jiddisponu minn unità ta ‘konferenza, b’mikrofonu, fuq mejda quddiemhom”.
Din id-definizzjoni tikkorrispondi mal-interpretazzjoni tal-kunċett ta’ utent informat esposta iktar ’il fuq. Fil-fatt, parteċipant f’konferenza jew f’laqgħa juża unità ta’ konferenza b’konformità mal-għan tagħha, li jikkonstisti li tiffaċilita, permezz tax-xandir tal-komunikazzjonijiet u tal-funzjonijiet assoċjati, bħal vot jew l-identifikazzjoni tal-persuni, l-iskambju ta’ opinjonijiet u ta’ informazzjoni bejn il-parteċipanti. Bl-istess mod, minħabba l-fatt tal-parteċipazzjoni regolari fil-konferenzi jew fil-laqgħat, l-utent informat jaf il-mudelli ta’ unitajiet ta’ konferenza differenti kif ukoll l-elementi li jkun fihom normalment. Barra minn hekk, sa fejn l-utent għandu jiffamiljarizza ruħu mal-funzjonijiet differenti u mal-interface ta’ unità ta’ konferenza sabiex din tkun tista’ twettaq il-funzjoni tagħha, ikun prova ta’ livell relattivament elevat ta’ attenzjoni meta jsib quddiemu l-prodotti kkonċernati.
— Fuq il-grad tal-libertà tad-disinjatur
Fil-punt 21 tad-deċiżjoni kkontestata, il-Bord tal-Appell ikkunsidra li, jekk ċerti karatteristiċi għandhom ikunu preżenti f’unità ta’ konferenza sabiex din twettaq il-funzjoni tagħha, il-grad ta’ libertà tad-disinjatur ta’ unità ta’ konferenza huwa madankollu relattivament għoli.
Sabiex tikkontesta l-fondatezza ta’ din il-konklużjoni, ir-rikorrenti ssostni, minn naħa, li l-fatt li diversi elementi ta’ unità ta’ konferenza kif ukoll il-konfigurazzjoni tagħhom huma ristretti mill-funzjoni teknika tal-apparat u, min-naħa l-oħra, l-eżistenza ta’ preferenza ġenerali għall-apparat ta’ daqs żgħir, ċatt, rettangolari u ta’ spiss b’elementi biċ-ċappetti.
Fir-rigward tal-ewwel ċirkustanza, ċertament huwa minnu li, sabiex twettaq il-funzjoni essenzjali tagħha, unità ta’ konferenza għandha tiddisponi, bħala minimu, minn loudspeaker u minn mikrofonu, li huwa ppożizzjonat b’mod li l-utent jisma’ l-ħoss riprodott mil-loudspeaker u li l-kliem li jgħid jiġu trażmessi mill-mikrofonu. Bl-istess mod, xi buttuni aċċessibbli mill-utent huma neċessarji, b’mod partikolari, sabiex jitħaddem il-mikrofonu u sabiex jiġi rregolat il-volum tal-loudspeaker. Barra minn hekk, sa fejn l-unitajiet ta’ konferenza fihom ukoll xi funzjonijiet assoċjati, xi elementi, bħall-buttuna għal voti, l-iskrin u l-leġiju, jistgħu wkoll jirriżultaw neċessarji minn perspettiva funzjonali.
Madankollu, hekk kif sostnew l-UASI u l-intervenjenti, dawn ir-ristrezzjonijiet jirrigwardaw il-preżenza ta’ ċerti elementi fl-unità ta’ konferenza, iżda ma jinfluwenzawx b’mod sinjifikattiv il-konfigurazzjoni tagħhom, u għaldaqstant il-forma u l-aspett ġenerali tal-unità ta’ konferenza stess. B’mod partikolari, ma jidhirx li element biċ-ċappetti huwa neċessarju sabiex jiżgura kwalunkwe funzjonalità tal-apparat.
Din il-konklużjoni hija kkonfermata mill-patrimonju tad-disinni, kif ġie ppreżentat mill-intervenjenti quddiem il-UASI, li jikkonstata unitajiet ta’ konferenza ta’ forom u konfigurazzjonijiet varjabbli li huma differenti b’mod sinjifikattiv minn dawk użati fid-disinn ikkontestat. B’hekk, skont il-mudell, il-mikrofonu jitqiegħed fuq lasta jew le, fuq ix-xellug, fuq il-lemin jew fin-nofs tal-apparat. Bl-istess mod, jekk il-leġiju normalment jitqiegħed fuq il-lemin, ma huwiex ġeneralment integrat fil-loudspeaker tal-unità ta’ konferenza, iżda fuq l-unità stess tal-apparat. Barra minn hekk, il-preżenza ta’ kwalunkwe element biċ-ċappetti hija l-eċċezzjoni iktar milli r-regola.
Bil-kontra, ir-rikorrenti ma ppreżentatx elementi li jsostnu l-allegazzjoni tagħha li l-eżiġenzi tekniċi jew funzjonali jillimitaw b’mod kunsiderevoli l-grad ta’ libertà ta’ disinjatur ta’ unità ta’ konferenza.
F’dawn iċ-ċirkustanzi, l-imsemmija allegazzjoni ma tistax tintlaqa’.
Fir-rigward tal-allegata preferenza għal apparat ta’ daqs żgħir, ċatt, rettangolari u li ta’ spiss ikun fih elementi biċ-ċappetti, għandu jiġi osservat li l-kwistjoni sabiex isir magħruf jekk disinn isegwix jew le tendenza ġenerali fil-qasam tad-design hija rilevanti l-iktar fir-rigward tal-perċezzjoni estetika tad-disinn ikkonċernat u tista’, għaldaqstant, eventwalment teżerċita influwenza fuq is-suċċess kummerċjali ta’ prodott li fuqu dan tal-aħħar huwa applikat. Bil-kontra, hija mingħajr rilevanza fil-kuntest tal-eżami tal-karattru individwali tad-disinn ikkonċernat li jikkonsisti f’li jiġi vverifikat jekk l-impressjoni globali prodotta minn dan tal-aħħar hijiex differenti mill-impressjonijiet globali prodotti mid-disinni żvelati preċedentement, indipendentement mill-kunsiderazzjonijiet estetiċi jew kummerċjali.
Barra minn dan, ir-rikorrenti ma sostnietx l-eżistenza tat-tendenza li hija tinvoka, peress li ma ppreżentatx eżempji ta’ unitajiet ta’ konferenza li jippreżentaw il-karatteristiċi li hija tressaq. Barra minn hekk, il-plawżibbiltà tal-allegazzjoni tiddaħħal inkwistjoni mill-firxa ta’ disinni ppreżentati mill-intervenjenti quddiem l-UASI. Fil-fatt, l-elementi kkomunikati jikkonstataw unitajiet ta’ konferenza ta’ diversi forom, rettangolari, trijangolari jew tondi, ta’ daqs varju, li l-parti l-kbira minnhom ma għandhomx loudspeaker jew element ieħor biċ-ċappetti.
Ir-rikorrenti ssemmi wkoll, f’dan il-kuntest, il-kompjuters u ċ-ċellulari għandhom skrins biċ-ċappetti, kif ukoll televiżjonijiet bi skrin ċatt. Madankollu, peress li l-eżami tal-karattru individwali ta’ disinn għandu jieħu inkunsiderazzjoni n-natura ta’ prodott li fuqu dan tal-aħħar huwa applikat, dawn l-eżempji ma humiex rilevanti.
Fil-fatt, skrin biċ-ċappetti jippermetti li jitnaqqas id-daqs tal-apparat, peress li dan tal-aħħar huwa karatteristika essenzjali fil-każ tal-kompjuters u ċ-ċellulari. Bl-istess mod, skrin ċatt jippermetti li l-wisa’ ta’ televiżjoni jitnaqqas b’mod kunsiderevoli u, għaldaqstant, jiffaċilita l-ippożizzjonar tiegħu. Bil-kontra, unità ta’ konferenza ma hijiex ġeneralment iddisinjata sabiex tkun tista’ tinġarr, u l-għażla ta’ forma ċatta ma għandhiex konsegwenzi sinjifikattivi fir-rigward tal-ispażju neċessarju għall-installazzjoni tagħha. Għaldaqstant, ma jidhirx li unità ta’ konferenza hija suġġetta għall-istess restrizzjonijiet tal-apparat imsemmi mir-rikorrenti.
Fid-dawl ta’ dak li ntqal qabel, hemm lok li jiġi konkluż li l-Bord tal-Appell ma wettaqx żball meta qies li l-grad ta’ libertà tad-disinjatur ta’ unità ta’ konferenza huwa relattivament għoli.
— Fuq ix-xebh tal-impressjonijiet globali prodotti miż-żewġ disinni inkwistjoni
B’rigward ta’ dak li ġie espost fir-rigward tal-grad ta’ libertà tad-disinjatur ta’ unità ta’ konferenza, hemm lok li jiġi kkunsidrat li l-impressjoni globali prodotta minn disinn hija ddeterminata mill-elementi li ġejjin:
—
unità ta’ apparat rettangolari li l-wiċċ ta’ fuq tiegħu huwa inklinat lejn l-utent;
—
loudspeaker rettangolari biċ-ċappetti li jkopri parti sinjifikattiva tal-wiċċ ta’ fuq tal-unità tal-apparat u li fih leġiju;
—
pannell kopert b’loudspeaker biċ-ċappetti meta dan tal-aħħar jingħalaq, li fih diversi buttuni u skrins;
—
mikrofonu biċ-ċappetti fuq lasta, li jitqiegħed fuq in-naħa tax-xellug.
Barra minn hekk, hemm ornament stillizzat fuq l-għatu tal-loudspeaker. Madankollu, jekk dan l-element huwa parti mill-impressjoni globali prodotta mid-disinn ikkontestat, ir-rwol tiegħu huwa inqas importanti minn dak tal-elementi elenkati fil-punt 63 iktar ’il fuq.
Fil-fatt, hekk kif irrileva l-Bord tal-Appell fil-punt 20 tad-deċiżjoni kkontestata, waqt l-użu tal-unità ta’ konferenza, il-loudspeaker huwa bbuzzat sabiex iwettaq il-funzjoni tiegħu. Konsegwentement, l-ornament inkwistjoni jinsab fuq in-naħa ta’ wara tal-apparat u għaldaqstant barra mill-kamp ta’ viżjoni immedjat tal-utent, li jimplika li dan ma jkollux impatt kbir fuq il-perċezzjoni ta’ dan tal-aħħar. L-utent jista’ l-iktar jipperċepixxi l-istess ornament fuq il-parti ta’ wara tal-apparat tal-parteċipanti l-oħra li jinsabu faċċata tiegħu. Madankollu, tali perċezzjoni ssir, ġeneralment, minn distanza, li jimplika li d-detall tal-konfigurazzjoni tal-għatu tal-loudspeaker ikun inqas viżibbli.
Għandu jiġi osservat ukoll li, bil-kontra għal dak li tallega r-rikorrenti, it-teħid inkunsiderazzjoni tal-viżibbiltà imnaqqsa tal-għatu tal-loudspeaker ma jmurx kontra r-regola li tipprovdi li għandha tiġi evalwata l-impressjoni globali prodotta fuq l-utent informat mid-disinn ikkontestat. Fil-fatt, din l-impressjoni għandha tiġi ddeterminata wkoll fid-dawl tal-mod kif il-prodott inkwistjoni jintuża, b’mod partikolari fir-rigward tal-manipulazzjonijiet li huwa suġġett għalihom normalment f’din l-okkażjoni.
L-elementi l-oħra li telenka r-rikorrenti huma mingħajr rilevanza. Fil-fatt, minn naħa, l-aspett kemxejn asimetriku tal-pożizzjoni tal-loudspeaker biċ-ċappetti huwa kunsiderevolment inqas milqut mill-preżenza ta’ tali loudspeaker fih innifsu. Barra minn hekk, anki jekk jitqies li l-utent informat jipperċepixxi l-asimetrija tal-unità ta’ konferenza bħala karatteristika sinjifikattiva, ikun hekk, qabel kollox, minħabba l-pożizzjoni laterali, u għaldaqstant asimetrika, tal-lasta tal-mikrofonu.
Min-naħa l-oħra, il-forma tar-ras tal-mikrofonu u tal-bażi tal-lasta tiegħu tirrappreżenta elementi minuri tad-dehra ta’ unità ta’ konferenza li ma tiġbidx l-attenzjoni tal-utent informat, hekk kif ikkonstata l-Bord tal-Appell fil-punt 19 tad-deċiżjoni kkontestata.
Fir-rigward tal-impressjoni globali prodotta mid-disinn preċedenti, din hija ddeterminata essenzjalment mill-karatteristiċi elenkati fil-punt 63 iktar ’il fuq. Fil-fatt, l-unità hija ġeneralment rettangolari, peress li l-wiċċ ta’ fuq huwa inklinat lejn l-utent u jkollu loudspeaker biċ-ċappetti. Il-loudspeaker ukoll għandu forma rettangolari u fih leġiju li jippreżenta l-istess aspett estern. Il-pannell li jinsab taħt il-loudspeaker jikkorrispondi, f’dak li jirrigwarda kemm il-forma tal-elementi differenti u kemm il-konfigurazzjoni, għall-pannell preżenti bl-istess mod fid-disinn ikkontestat. Bħal din tal-aħħar, id-disinn preċedenti għandu mikrofonu fuq lasta, fuq in-naħa tax-xellug.
Hekk kif espona l-Bord tal-Appell fil-punt 20 tad-deċiżjoni kkontestata, l-unika differenza bejn iż-żewġ disinni inkwistjoni, li jista’ jkollha ċerta rilevanza, tirrigwarda l-għatu tal-loudspeaker biċ-ċappetti, peress li, fid-disinn preċedenti, dan ma fihx l-ornament stillizzat preżenti fid-disinn ikkontestat.
Madankollu, minn naħa, din id-differenza ma hijiex partikolarment viżibbli, peress li l-għatu taż-żewġ disinni huwa mqabbeż u l-ornament tad-disinn ikkontestat huwa stilizzat ħafna.
Min-naħa l-oħra, hekk kif ġie kkonstatat fil-punti 64 u 65 iktar ’il fuq, l-importanza ta’ dan l-element ta’ differenzjar hija ridotta minħabba l-viżibbiltà żgħira tal-għatu tal-unità ta’ konferenza meta jintuża l-apparat.
Għaldaqstant, għandu jiġi kkunsidrat li l-ornament stillizzat preżenti fuq id-disinn ikkontestat ma jistax jikkontrobilanċja x-xebh ikkonstatat u ma huwiex, konsegwentement, suffiċjenti sabiex jikkonferixxi karattru individwali fuq l-imsemmi disinn.
Id-differenzi l-oħra invokati mir-rikorrenti, fir-rigward tal-forma tat-toqob ta’ ventilazzjoni tal-loudspeaker, dawk tar-ras tal-mikrofonu u tal-bażi tal-lasta tiegħu, kif ukoll il-ġnub tal-unità ta’ konferenza u tal-parti ta’ wara tagħha, ma humiex sinjifikattivi fl-impressjoni totali prodotta miż-żewġ disinni inkwistjoni. Fil-fatt, id-differenzi ma humiex suffiċjentement immarkati sabiex ikun hemm distinzjoni bejn iż-żewġ apparati fil-perċezzjoni tal-utent informat, l-iktar meta jirrigwardaw, fil-parti l-kbira, elementi ta’ unità ta’ konferenza li ma jiġbdux l-attenzjoni ta’ dan tal-aħħar.
Fid-dawl ta’ dak li ntqal qabel, hemm lok li jiġi konkluż li d-disinn ikkontestat u d-disinn preċedenti jipproduċu l-istess impressjoni globali fuq l-utent informat. Għaldaqstant, il-Bord tal-Appell ġustament wasal għall-istess konstatazzjoni fil-punt 20 tad-deċiżjoni kkontestata meta ddeduċa li d-disinn ikkontestat huwa nieqes minn karattru individwali fis-sens tal-Artikolu 6 tar-Regolament Nru 6/2002.
Għaldaqstant, għandu jiġi miċħud it-tieni motiv u, minħabba dan il-fatt, ir-rikors fl-intier tiegħu.
Fuq l-ispejjeż
Skont l-Artikolu 87(2) tar-Regoli tal-Proċedura tal-Qorti Ġenerali, il-parti li titlef għandha tbati l-ispejjeż, jekk dawn ikunu ġew mitluba. Peress li r-rikorrenti tilfet, hija għandha tiġi kkundannata għall-ispejjeż, kif mitlub mill-UASI u mill-intervenjenti.
Barra minn hekk, skont l-Artikolu 136(2) tar-Regoli tal-Proċedura tal-Qorti Ġenerali, l-ispejjeż indispensabbli indikati mill-partijiet għall-fini tal-proċedimenti quddiem il-Bord tal-Appell tal-UASI huma kkunsidrati bħala spejjeż li jistgħu jinġabru. Konsegwentement, ir-rikorrenti għandha tiġi kkundannata għall-ispejjeż sostnuti f’dik l-istanza mill-intervenjenti, skont it-talbiet ta’ din tal-aħħar.

Għal dawn il-motivi,
IL-QORTI ĠENERALI (It-Tieni Awla)
taqta’ u tiddeċiedi:

1)
Ir-rikors huwa miċħud.

2)
Shenzhen Taiden Industrial Co. Ltd hija kkundannata għall-ispejjeż, inklużi l-ispejjeż indispensabbli sostnuti minn Bosch Security Systems BV għall-finijiet tal-proċedimenti quddiem il-Bord tal-Appell tal-Uffiċċju għall-Armonizzazzjoni fis-Suq Intern (Trade marks u Disinni) (UASI).

Pelikánová
Jürimäe
Soldevila Fragoso
Mogħtija f’qorti bil-miftuħ fil-Lussemburgu, fit-22 ta’ Ġunju 2010.
Firem
(
*1
)	Lingwa tal-kawża: l-Ingliż.